57 JKKK Iban nerima geran RM228,000
MIRING… Hasbi Habibollah enggau bala komiti Pengatur Bazaar Gawai 2022 Limbang miring tanda bejadi pengerami nya ba taba bazaar. LIMBANG: Taja pan pemendar udah diberi ngagai raban bansa Dayak ba Sarawak nyambut Gawai chara terbuka, tang sida iya tetap nitihha Standard Operating Prosedure (SOP) baka ke udah ditetapka dikena nyeliaka pengelekai Covid-19. Ku Sapit Menteri Pemansang Menua Pesisir Datuk Hasbi Habibollah, pengudah dua taun penegrami nyambut Gawai Dayak nadai diatur, udah tentu iya rami amat laban diri sebilik ke dikesayauaka sama bela pulai ke menua enggau nyambut pengerami nya. “Ngagai aku, nendurka atur SOP ngambika ulih nyambut pengerami Gawai taun tu nya siti berekat ngagai kitai semua. “Kitai ulih begempuru baru dikena ngerapitka kaul enggau penyerakup baka ke agi dulu suba. “Ba menua tu kitai mega sama bela ulih enggau ngerami hari besai baka Hari Raya Aidilfitri, Taun Baru China, Kerismas enggau iya ke bukai,” ke iya lebuh bejaku maya pengerami bejadi Bazaar Gawai Dayak 2022 ba Pasar Medamit empai lama ke udah. Hasbi ti mega Kaban Parlimen Limbang meri terima kasih ngagai genap iku orang ba Pelilih Limbang ke terus nitihka SOP Covid-19 taja pan udah betukar ngagai renggat  endemik baka ke diatu. Maya pengerami nya Hasbi nyuaka geran outright penyampau RM228,000 ngagai 57 bengkah Komiti Pemaju enggau Pengelikun Genturung Pendiau (JKKK) Iban ba sitak  Parlimen Limbang. Sama bisi enggau maya pengerami nya Residen Bagi Menua Limbang Awangku Mohd Shahrizan Mainizan Awangku Maidin, Temenggong Willie Marum Liaw, Chairman Komiti Tamu Medamit Kunsilor Rumai Sanggau enggau Chairman Pengatur Bazaar Gawai Dayak 2022 Kunsilor Andrew Tukau Salang. 
See author's posts
